དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།ཟས་སྐོམ་བསྡམ་བྱ་དུག་ལྡན་མི་འཕྲོད་ཟས།།འཕྲལ་དུ་སྲོག་འདོར་ཉེས་པ་འཁྲུག་ཕྱིར་བསྲུང༌།།རྒྱལ་པོའི་ཕོ་བྲང་སྲོག་འཚོའི་སློབ་དཔོན་བཞག།དེས་ནི་ཟས་སྐོམ་དུག་ལས་ཐར་བར་འགྱུར།།དུག་ལྡན་ཟས་དེ་ཁ་དོག་དྲི་རོ་ལྡོག།མེར་བསྲེག་དུ་བ་རྨ་བྱའི་མགྲིན་འདྲ་འབྱུང༌།།མེ་ལྕེ་གཅིག་ཏུ་འཁྱིལ་ཞིང་མེ་སྟག་རྒལ།།མཐོང་ན་བྱ་རོག་སྐད་འདོན་རྨ་བྱ་དགའ།།ཁྱི་ལ་བྱིན་ན་ལྟོ་བ་དྲོས་ནས་སྐྱུག།ཤ་ལ་དུག་ཡོད་དམར་ལ་ལྕགས་མི་ལེན།སྦོས་ཤིང་ཆང་སྦྱར་མིག་བདུགས་ཚ་ཞིང་འཁྲུག།དུག་སྟེར་ཆག་ཚང་མི་དེ་ཁ་སྐམ་ཞིང༌།།རྔུལ་ཞིང་འདར་ལ་སྐྲག་ཅིང་འདུག་མི་ཚུགས།།གནོང་བག་གིས་ནི་ཕྱོགས་སུ་བལྟ་བར་བྱེད།།ཤེས་ནས་ཀུན་ལ་གནོད་པར་འགྱུར་ཕྱིར་དོར།།ཁ་ཟས་མི་འཕྲོད་ཟོས་པས་སྦྱར་དུག་མཚུངས།ཞོ་མ་ལངས་དང་ཆང་གསར་མི་འཕྲོད་དེ།།ཉ་ཡི་ཤ་དང་འོ་མ་འཕྲོད་པ་མིན།།དེ་བཞིན་འོ་མ་ཤིང་ཐོག་གཉིས་མི་འཕྲོད།།བྱ་ཡི་སྒོ་ང་ཉ་ཡི་ཤ་མི་འཕྲོད།།སྲན་མའི་ཚོད་མ་བུ་རམ་ཞོ་མི་འཕྲོད།།ཤ་མོ་ཡུངས་ཀར་མར་ལ་བརྔོས་པ་དང༌།།ཁྱིམ་བྱའི་ཤ་དང་ཞོ་བསྲེས་ཟ་བ་དང༌།།སྦྲང་རྩི་མར་ནག་ཆ་མཉམ་འཕྲོད་མི་འགྱུར།།མར་གསར་འཁར་བའི་སྣོད་དུ་ཞག་བཅུ་ལས།།སྐྱེར་པའི་མེ་ལ་ཧ་རི་ཏྲ་ཤ་བསྲེགས།།ཅོང་ཞི་ཟོས་རྗེས་ཤ་མོ་ཁུར་བ་ཟ།།ཞུན་མར་ཟོས་རྗེས་ཆུ་གྲང་འཐུང་བ་དང༌།།ཤ་ལ་དཀར་སྐྱུར་རྩམ་དྲིས་ཕོག་པ་དང༌།།བཙོས་པའི་རླངས་བསུབས་ཞག་བདུན་ལོན་པ་དང༌།།སྐྱུར་དང་འོ་མ་ལྷན་ཅིག་ཟ་བ་དང༌།།སྔ་མ་མ་ཞུ་ཕྱི་མ་ཟོས་པ་ཡིས།།ཁ་ཟས་མི་འཕྲོད་ཟོས་པས་འཐབ་པ་དང༌།།མ་གོམས་དུས་མིན་ཟོས་པས་དུག་ཏུ་འགྱུར།།རྩོལ་བཅས་སྣུམ་བསྟེན་དྲོད་ཆེ་དར་ལ་བབ།།སྟོབས་ལྡན་གོམས་པར་ཟོས་ལ་གནོད་མི་འགྱུར།།མི་འཕྲོད་འཕྲོད་པ་བསྟེན་ནམ་སྤང་བྱེད་ན།།འདྲིས་གོམས་སྒོ་ནས་ཆ་ཡིས་བསླབ་པར་བྱ།།འཕྲལ་དུ་སྤང་བསྟེན་ཉེས་པ་མྱུར་དུ་འཁྲུག།གནོད་པ་གནོད་བྱའི་བདག་ཉིད་ཉེར་གྱུར་པས།།ཕན་མེད་གནོད་པར་བྱེད་པ་མཁས་པ་སྤང༌།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ཁ་ཟས་བསྡམ་པའི་ལེའུ་སྟེ་བཅུ་བདུན་པའོ།།།།